**”Cu mine este Dumnezeu”!**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

”Cu mine este Dumnezeu”!

...

Motto:

„Cel ce va răbda până la sfârşit,

acela se va mântui” (Matei 24, 13).

...

Atâtea întrebări rămân fără răspuns,

Dar cine știe răspunsurile toate,

Când adevărul, mister de nepătruns,

Strălucește nepieritor, ascuns,

Dincolo de viață, dincolo de moarte?

...

Am părăsit zâmbind potecile ușoare,

Am ales în viață drumul cel mai greu,

De câte ori simțeam că viața doare,

Sau că nădejdea din sufletul meu moare,

Știam că lângă mine se află Dumnezeu!

...

Am pătruns cu mintea în tainice cotloane

Și uneori simțeam parfum de adevăr,

Precum simțeam când priveam icoane

Gândindu-mă la cei ce-au suferit prigoane,

Că adevărul este în suferința lor!

...

Urc neputincios pe cea mai grea cărare,

Dar simt deja un minunat parfum,

Chiar dacă uneori nădejdea-mi moare,

Eu știu că adevărul se află în răbdare

Și însuși Dumnezeu este cu mine-acum!